#### FARSKÝ LIST

**30. august 2021 – 5. september 2021, číslo 422**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Všetko je veľké, tak veľké, priveľké!***

***============================***

*Tvoja láska, Bože, je pre mňa príliš veľká. Príliš veľká na to, aby som vedel pochopiť a porozumieť jej hĺbke a veľkosti a primerane oceniť, ako má miluješ...*

*A tak aj v tomto som pred Tebou ako dieťa. Ani deti v rodine nevedia, koľko práce a obety a bolesti a zapierania stojí láska a starostlivosť ich rodičov. Ale rodičom to nevadí, že to nevedia. Stačí im, ak dieťa prijíma ich lásku, poslúcha ich starostlivosť, ak je vďačné a má ich rado. Takto, Otče, k Tebe pristupujem aj ja: ako malé dieťa. Moje srdce nedokáže obsiahnuť a moja myseľ nevládze naplno pochopiť a uvedomiť si veľkosť Tvojej lásky. A tak ju prosto len prijímam. S vďakou, ktorá je biedne chabá a nedostatočná. Ale viem, že Ty to chápeš a nie si sklamaný. Si Otec a vieš, že som len slabé dieťa. Pomôž mi, aby som v tom jednom, čo môžem - v poslušnosti Tebe a Tvojej starostlivej láske, veď si mi Otec! - bol dokonalý. Toto je v mojich silách dieťaťa, toto viem a toto môžem. A v tom ostatnom - aby som Ťa miloval, ako vládzem a bol vďačný ako dokážem... Viem, že to prijmeš. Vieš, že som dieťa...*

*Všetko ma prevyšuje. Veľkosť Tvojej lásky. Veľkosť Tvojho Daru, zbožštenia a Večného Života. Veľkosť dôstojnosti Božieho syna, za ktorého si ma prijal. Veľkosť práce, ktorá na mňa, na všetkých, čaká všade naokolo, nad ľudská už na pohľad. Čo môžem? Ty vieš, kto som. Nemáš ilúzie o mne. Ani nečakáš nemožné. A tak urobím, čo urobiť môžem - slabo, malo, detsky... lebo Ty pôjdeš so mnou. A svojou veľkosťou, silou, hĺbkou, výškou, hojnosťou doplníš to nepatrné zo mňa...*

*Nedokážem uspieť, ale môžem konať, hoci tak málo a slabo. Nedokážem oceniť ani pochopiť ani dostatočne ďakovať, ba viac, plakať úžasom a dojatím nad Tvojou veľkosťou, ale dokážem prísť a piť, otvoriť ústa a nechať si ich naplniť, otvoriť dvere a prosto prijať - z čírej milosti, nezaslúžene, s vedomím, že ani len poďakovať primerane a dostatočne nevládzem... A Ty prídeš, urobíš a doplníš... lebo si môj Otec. Lebo si Otec a vieš, že som iba dieťa. Tak si to chcel. Moje telo je tupé a ťažké. Moja duša je ťarbavá. Som pred Tebou, Chlebom Života, Ohňom, ktorý spaľuje Večnou Žiarou - a tak málo ma to pohýna. Som ako spútaný, ako po krk uviaznutý v íle. Čo na tom? Aj uviaznutý, ťarbavý a tupý môžem byť pred Tebou, s Tebou, klaňať sa Ti, môj Chlieb Života, ako dokážem a viem, a viem, že Ty sa tomu smiať nebudeš ani nepohrdneš malosťou svojho bračeka. Ty budeš so mnou. Ja s Tebou. Ako viem, ako dokážem, ale budem. Som. Sme. Je výsadou detí a malých súrodencov prichádzať takto k Otcovi a k Prvorodenému Bratovi, legendárnemu slávnemu Hrdinovi. Ak sme malí, smieme ako malí prísť. Malosť je naša pravdivosť a úprimnosť - a On od nás ani viac nečaká, ako vraví: "prichádza hodina, ba už je tu, keď sa praví ctitelia budú klaňať Otcovi v Duchu a pravde. Lebo sám Otec hľadá takých ctiteľov" (Jn 4, 23), pretože "ak sa neobrátite a nebudete ako deti, nevojdete do nebeského kráľovstva" (Mt 18, 3). Čo na tom, že je to malé a slabé a nedostatočné, ak je to všetko? Bohu stačí aj málo, ak je to všetko. Veď je Otec a vie, ktk sme, že sme len malé a slabé deti. A to sa dá, to môžeme - dať všetko, čo môžeme, toľko, koľko len vládzeme! Stačí, koľko vládzeme!*

*A zvyšok, zvyšok budeš musieť, môj Otče, vo mne stvoriť a doplniť Ty...*

***Kristus musí byť mierou všetkého, nie naopak***

***=================================***

*V strede všetkého je Boh, Jeho konanie. Objektívne je a mal by byť aj v našom myslení.*

*Poznám protestantov, ktorí odmietajú Cirkev (čo je vlastne podstatou ich náboženstva) a broja proti nej - ale len za cenu vymyslených mýtov a legiend, ale hlavne a v prvom rade, ignorovania Božieho konania v Cirkvi, či priamo Jeho popierania, len aby si obhájili a udržali svoje zvyky a tradície a náuky. Zhováral som sa s jedným, ktorý krásu a moc Boha v liturgii vymenil za hopsanie na stretku svojej sekty a ešte si pochvaľoval, že už nikdy nemusí byť na liturgii (a teda diele Boha samotného) prítomný...*

*Na internete som narazil na brata z ortodoxnej cirkvi, ktorý odmietal adoráciu Krista, pretože to nezodpovedá ich tradícií - a to, či Boh v adorácii koná alebo nie, či je to požehnaný Boží Dar a nástroj, alebo nie, ho vôbec nezaujímalo. Prvá bola "východná identita" a "tradícia".*

*Viem o katolíkoch, pre ktorých existuje len ich tzv. Tradičná latinská omša a ak na nej nemôžu byť, radšej na žiadnu omšu nejdú - a Kristus, ktorý je v každej omši prítomný a koná v nej a sprítomňuje svoju Jedinú Obetu, im je ukradnutý. Namiesto krásy Krista Boha (ktorá podľa mňa pre zrelého človeka vari viac a plnšie zažiari z jednoduchosti a zrozumiteľnosti pokoncilovej liturgie) sa upli len na nostalgiu a istú formu vonkajšej bohoslužobnej estetiky... Poznám zase iných katolíkov, pre ktorých ich kresťanstvo je len akási forma nábožnej rutiny, zákona, v ktorom si splnia a odškrtnú splnené "náboženské povinnosti" a tým pre nich "padla" - a Kristus znova ostal za dverami, nepovšimnutý, zredukovaný na "článok a pravdu viery", ktorú samozrejme "uznávajú"... Je veľmi ľahké urobiť to, namiesto Boha sa upnúť len na niečo pozemské a ľudské. Dialo sa tak pred Kristom - "mňa opustili, prameň živých vôd, aby si vykopali popraskané cisterny, ktoré vodu udržať nemôžu" (Jer 2, 13); dialo sa tak v časoch Krista - "Židia mu [Pilátovi] odpovedali: "My máme zákon a podľa zákona musí umrieť, lebo sa vydával za Božieho Syna."" (Jn 19, 7); prečo by dnešok mal byť iný? Preto si na to musíme dávať pozor. Kristus je Hlava Cirkvi. Cirkev je Telo Krista. Liturgia je dielo Krista a sviatosti sú skutky Krista. "Kristus miluje Cirkev a seba samého vydal za ňu, aby ju posvätil očistným kúpeľom vody a slovom, aby si sám pripravil Cirkev slávnu, na ktorej niet škvrny ani vrásky, ani ničoho podobného, ale aby bola svätá a nepoškvrnená" (Ef 5, 25-27) – a tak Kristus patrí Cirkvi, ale Cirkev patrí Kristovi. Kristus je jej Život. Kristus je jej spása. Kristus je Nebo. Kristus je Večný Život. Kristova Krása je tá, ktorá je jedinou krásou Cirkvi a Kristova svätosť dôvodom, pre ktorý je Cirkev, plná hriešnych ľudí, naskrz svätá. Kristus je jediná moc a jediná istota, na ktorú sa Cirkev spolieha, Kristus je jediná pravda, ktorú Cirkev hlása, pretože On je jediná skutočná Realita uprostred tieňov sveta, ktorú Cirkev žije.*

*Cirkev toto všetko vie. Cirkev toto všetko žije.*

*Ide o to, aby sme to vedeli a žili aj my v nej a s Ňou. Aby sme sa neupli na nič vonkajšie, na nič ľudské, ale len na Krista. On je dôvodom Cirkvi, nie naopak. On je zmyslom a cieľom všetkého, nie naopak. Je tragédia, ak nás čokoľvek - od záľuby v istom druhu estetiky až po ľudské náuky a tradície rôznych "reforiem" - oslepuje voči Kristovi, Živému Bohu, ak nás od Neho oddeľuje, dokonca stavia proti Nemu a my radšej poprieme Krista, Jeho slovo, Jeho skutky, Jeho Moc, zatvoríme oči pred Jeho nesmrteľnou Krásou, ba ani si ju nevšimneme, vlastne ju ani nehľadáme, ani nám to na um nezíde - a tak možno žijeme nejakú "liturgickú tradíciu", horlíme za niečo, čo možno naozaj patrí Cirkvi, nasledujeme nejakého kazateľa a spriadame rôzne teórie a "biblické pravdy", ale Kristus ostáva stále mimo. Možno sme Ho aj dokonca stretli, letmo, na úrovni zástupov, možno dokonca zažili zázrak a uzdravenie - ale potom sme znova odišli späť, k týmto svojim pozemským maznáčikom a záľubám...*

*A pritom všetko je tak ľahké, tak jednoduché, tak číre a jasné, ak do stredu dáme Krista, len Krista a nič, než Krista - pripravení prispôsobovať seba Kristovi a nie naopak, meniť svoje myslenie a názory podľa Krista a nie zaštiťovať sa Kristom pri obhajobe svojich zvykov a názorov! Ale hlavne, je nádherné, ak sa dotýkam Živého Krista, žijeme so Živým Kristom, hľadíme na krásu Živého Krista - a pozemské veci nám v tomto nielen že neprekážajú, ale dokonca tomu slúžia, napomáhajú a vedú, či už v Cirkvi, či už vo svete - tak, ako to má správne byť, ako nám samo Písmo hovorí: "nech sa nik nevychvaľuje ľuďmi. Veď všetko je vaše: či Pavol alebo Apollo, Kéfas, svet, život i smrť, prítomnosť aj budúcnosť — všetko je vaše, ale vy ste Kristovi a Kristus Boží" (1Kor 3, 21-23) a inde "Kto zachováva deň, zachováva ho kvôli Pánovi; kto je, je kvôli Pánovi, veď vzdáva vďaky Bohu; a kto neje, neje kvôli Pánovi a vzdáva vďaky Bohu. Nik z nás totiž nežije pre seba a nik pre seba neumiera; lebo či žijeme, žijeme Pánovi, či umierame, umierame Pánovi. Či teda žijeme alebo umierame, patríme Pánovi" (Rim 14, 6-8).*

*Cirkev to vie, od počiatku, najneskôr odkedy toto pravidlo Ježiš naučil prvého z pápežov: "Keď vyhladol, chcel jesť. Kým mu pripravovali, padol do vytrženia. Videl otvorené nebo a zostupovať akúsi nádobu, ako veľké prestieradlo, spúšťané za štyri rohy na zem. Boli v nej všetky druhy štvornožcov, zemeplazov a nebeské vtáctvo. I zaznel mu hlas: "Peter, vstaň, zabíjaj a jedz!" Ale Peter povedal: "Nijakým činom, Pane, veď som nikdy nejedol nič poškvrnené a nečisté." Ale hlas sa mu ozval znova, druhý raz: "Čo Boh očistil, ty nenazývaj poškvrneným."" (Sk 10, 10-15). Už len aby sme sa to naučili aj my.*

*Čo vedie k živému Kristovi, do Jeho Kráľovstva, dáva Večný Život, Ducha, milosť, to je dobré. Čo nie, je márne a zbytočné. Kristus je dôvod, zmysel aj cieľ i miera všetkého. Čo je ťažké na tom pochopiť? "Nie je dobrý strom, ktorý rodí zlé ovocie, ako nie je zlý strom, ktorý rodí dobré ovocie. Každý strom možno poznať po ovocí. Z tŕnia predsa nezbierajú figy, ani z ostružín neoberajú hrozno" (Lk 6, 43-44).*

*Všetky problémy sveta, všetky problémy kresťanstva by boli dávno vyriešenie, keby v strede všetkého a u všetkých bol nič, než Kristus, skutočný Živý Kristus. Keby sme poznali krásu a rozkoš toho, keď my sme tí malí a Kristus ten Veľký. "Blahoslavení čistého srdca, lebo oni uvidia Boha" (Mt 5, 😎. Koľko ľudskej pýchy, koľko heréz, keď sa ľudia upli na jednu čiastkovú, hoci aj samu v sebe dobrú a pravdivú vec, len kvôli nej potom popreli zvyšok i samého Krista, trhalo a stále trhá Telo Krista?*

***Návšteva pápeža Františka***

***Bratia a sestry,***

*od apoštolskej návštevy Svätého Otca Františka v našej krajine nás delia už iba dva týždne. Ďakujeme vám, že sta sa už do Prešova mnohí prihlásili. Každý deň pribúdajú ďalšie počty tých, ktorí sa postupne prihlasujete prostredníctvom elektronickej registrácie, ktorá naozaj nie je náročná a trvá chvíľu. Naďalej pozývame aj vás, ktorí ste sa ešte neprihlásili, aby ste registráciu neodkladali. Zaregistrovať sa môžete na oficiálnej webovej stránke www.navstevapapeza.sk, alebo prostredníctvom našich oficiálnych stránok. Po nejakom čase od registrácie, po kontrole v NCZI, Vám príde jedinečný QR kód a vytlačíte si vstupenku, ktorá platí spolu s občianskym preukazom. Ak by predsa niekto potreboval pomoc s registráciou, zaiste vám pomôžu vaše deti, vnúčatá, prípadne kňaz vo vašej farnosti.*

*Pozvaní sme všetci – gréckokatolícki a rímskokatolícki veriaci, veriaci iných cirkví, Prešovčania, obyvatelia iných miest a obcí, všetci ľudia dobrej vôle rôznych vekových kategórií.*

*Vstup do areálu bude otvorený od 2:00 hod. v noci a uzatvorený o 8:00 hod., teda približne dve hodiny pred plánovaným príchodom pápeža.*

*Odporúčame využiť autobusy, ktoré sú objednané vo farnostiach a posilnené a špeciálne vlakové spoje. Prípadne použijete osobné autá, pre ktoré budú tiež vyhradené odstavné parkoviská. Začiatkom týždňa, teda v najbližších dňoch, bude zverejnená aj dopravná mapa. Kyvadlová doprava a mestská hromadná doprava v Prešove bude zdarma. Všetky prípadné otázky adresujte na zverejnený link pre Prešov na stránke www.navstevapapeza.sk.*

*Dobrovoľníkov pre Prešov už máme približne 700, teda ešte stále potrebujeme aspoň 200. Služba dobrovoľníka je aj pre 16 a 17 ročných mladých ľudí s písomným súhlasom zákonného zástupcu, ale aj pre všetkých mladých, strednú generáciu, ba aj seniorov, ktorí môžu pomôcť. Ak sa prihlásite ešte dnes (v nedeľu 29. augusta) do 15:00, budete zaradení do zlosovania mien všetkých doteraz prihlásených dobrovoľníkov o dve vstupenky pre vašich blízkych do VIP sektora.*

*Registrácia už prebieha aj pre gréckokatolíckych a rímskokatolíckych kňazov, zasvätené osoby, aj VIP (pozvaných hostí).*

*V utorok 14. septembra budú mať gréckokatolícke a rímskokatolícke školy na území Prešovskej archieparchie, Košickej eparchie a Košického arcibiskupstva, ale aj školy v zriaďovateľskej pôsobnosti mesta Prešov, mesta Košice a Prešovského a Košického samosprávneho kraja VOĽNO. Niektoré stredné školy budú mať voľno aj v pondelok 13. septembra.*

*Naďalej vás, bratia a sestry, pozývame k duchovnej príprave v osobnej, rodinnej a farskej rovine a k modlitbám na úmysel za návštevu Svätého Otca. Od 1. septembra bude súčasťou našej duchovnej prípravy aj 12 katechéz, jedna na každý deň do začiatku pápežskej návštevy.*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po**  **30.8.** | Svätý Alexander, svätý Ján a svätý Pavol Nový, konštantínopolskí patriarchovia | | |
|  | 18.00 \*ZBP Mária s rodinou (r.Komarova) |  |
| **Ut**  **31.8.** | Uloženie pásu presvätej Bohorodičky | | |
| 16.30 Svätá spoveď  18.00 +Ján (r.Kocakova) +panychýda |  |  |
| **St**  **1.9.** | Štátny sviatok Začiatok indiktu, to je nového roka (cirkevného) | | |
| 8.00 \*ZBP Danka s rod. (r.Kopčova) |  |  |
| **Št**  **2.9** | Svätý mučeník Mamant; prepodobný otec Ján Pôstnik, konštantínopolský patriarcha  *To ste nemohli ani hodinu bdieť so mnou?“ (porov. Mt 26, 38-40)* | | |
| 19.10-24.00 Tichá adorácia - getsemanská |  | 18.00 +Jozef, Mária (r.Hlavačova) |
| **Pi**  **3.9.** | Svätý hieromučeník Antim, nikomédijský biskup; prepodobný otec Teoktist, spoluaskéta veľkého Eutymia | | |
|  | 16.30 Svätá spoveď  18.00 +Jozef, Veronika (r.Semanovská)+panychýda |  |
| **So**  **4.9.** | Svätý hieromučeník Babylas, biskup veľkej Antiochie; svätý prorok Mojžiš, ktorý videl Boha | | |
|  |  |  |
| **Ne**  **5.9.** | **Pätnásta nedeľa po Päťdesiatnici**  Svätý prorok Zachariáš, otec úctyhodného Jána Predchodcu | | |
| 9.15 za farnosť | 11.00 \*ZBP Anna (r.Kľučarova) za uzdravenie | 7.30 \*ZBP Michal SVD |

***Úmysel modlitby****: za návštevu sv. Otca*